Poreč, 29. srpnja 2024.

-PRIOPĆENJE ZA MEDIJE

***POREČKO LJETO: Ovog četvrtka Mario Biondi na Trgu slobode***

Porečko ljeto donosi još jedan tjedan prepun uzbudljivih događanja i nezaboravnih trenutaka!

Večeras, u parku Olge Ban, s početkom u 21 sat, posjetitelji će imati priliku uživati u programu **"Magic is in the Air"**, koji donosi spektakularnu kombinaciju plesa, akrobacija na svili, svjetlosne efekte, čarobnu glazbu i atraktivne kostime.

U utorak, **30. srpnja** ,Trg slobode postaje pozornica na otvorenom za glazbenu večer **"Music on Square"** u kojoj ćete uz rock, jazz, blues i druge glazbene žanrove moći zaplesati i uživati u odličnoj atmosferi na glavnom gradskom trgu. Dođite i uživajte uz atraktivan Summertime Acoustic Duo.

Za ljubitelje jazz glazbe, Pučko otvoreno učilište Poreč pripremilo je još jednu glazbenu poslasticu u sklopu **29. Jazz u lapidariju**. U srijedu, **31. srpnja,** Lapidarij Zavičajnog muzeja Poreštine ugostit će **Zmaj Orko Star.** Projekt objedinjuje tri živopisna glazbenika (Zoran Majstorović – električna gitara, oud, Toni Starešinić – sintesajzer, Borko Rupena – bubnjevi) vrlo različitih stilskih utjecaja i karaktera – od jazza, preko tradicijske pa sve do elektroničke glazbe. Koncert počinje u 21 sat, a ulaz je slobodan.

**Mario Biondi**, najpoznatiji talijanski jazz-soul vokalist, poznat po svom dubokom i snažnom baritonu, vraća se u Hrvatsku. Ovaj put, održat će veliki koncert na Trgu slobode u Poreču, u četvrtak, **1. kolovoza**, u sklopu Porečkog ljeta i programa **„Sounds of the Streets“**. Biondi, kojeg često uspoređuju s Barry Whiteom, stekao je međunarodnu slavu zahvaljujući svom hit albumu "Handful of Soul" iz 2006. godine. Njegov najnoviji album "Crooning Undercover", objavljen u rujnu 2023., sadrži posvete velikim imenima glazbe poput Burta Bacharacha i Billa Withersa. Biondi je surađivao s velikim zvijezdama poput Chake Khan, Incognita i Leona Warea, što potvrđuje njegov status na međunarodnoj sceni.

Osim koncerta, u petak, **2. kolovoza**, program **"Visions of the Streets"** donosi nezaboravno filmsko iskustvo pod zvijezdama. Na Gradskom kupalištu pokraj Suda s početkom u 21 sat, prikazivat će se film **"House of Gucci"**. Ovaj film, pod redateljskom palicom Ridleyja Scotta, prikazuje intrigantnu i kontroverznu priču talijanske obitelji Gucci, s glavnim ulogama koje tumače Lady Gaga i Adam Driver.

Subota, **3. kolovoza**, rezervirana je za koncert **Soul Shadowsa**, banda koji je dijelio pozornicu s glazbenim velikanima kao što su Rolling Stones, Prince, Sting, B.B. King, ZZ Top, Joss Stone, i Beyonce. Predvođeni lead vokalom Mirzom Tetarićem, Soul Shadows uspješno grade svjetsku karijeru nastupajući u poznatim europskim klubovima. Njihovi energični nastupi i vrhunska izvedba osigurali su im status miljenika publike, a njihov koncert u Poreču obećava vrhunski glazbeni doživljaj.

Ne propustite ove jedinstvene događaje u sklopu Porečkog ljeta, koji donose zvukove i priče svjetskih glazbenih i filmskih metropola u prekrasni ambijent Poreča ovog ljeta.

*\*\*\*\*\*\*\*\*\*\*\*\*\**

Više detalja o programima Porečkog ljeta možete pronaći na stranicama Turističke zajednice grada Poreča [www.myporec.com](http://www.myporec.com), na Facebook stranici <https://www.facebook.com/PorecIstria> kao i na aplikaciji Moove, a dodatno TZG Poreč štampa i mjesečnu tiskanu verziju koja se može podignuti u Informativnom centru Turističke zajednice grada Poreča.

*Molimo Vas da priopćenje objavite u Vašem mediju.*

TURISTIČKA ZAJEDNICA

GRADA POREČA